CELEX: 32022D0451
Language: da
Date: 2022-03-03 00:00:00
Title: Rådets afgørelse (EU) 2022/451 af 3. marts 2022 om bemyndigelse til på Den Europæiske Unions vegne at indlede forhandlinger om en international aftale om pandemiforebyggelse, -beredskab og -indsats og om supplerende ændringer af det internationale sundhedsregulativ (2005)

21.3.2022   
               
               
                  DA
               
               
                  Den Europæiske Unions Tidende
               
               
                  L 92/1
               
            
         RÅDETS AFGØRELSE (EU) 2022/451
         af 3. marts 2022
         om bemyndigelse til på Den Europæiske Unions vegne at indlede forhandlinger om en international aftale om pandemiforebyggelse, -beredskab og -indsats og om supplerende ændringer af det internationale sundhedsregulativ (2005)
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 168, stk. 5, sammenholdt med artikel 218, stk. 3 og 4,
         under henvisning til henstilling fra Europa-Kommissionen, og
         ud fra følgende betragtninger:
         
                     (1)
                  
                  
                     Verdenssundhedsforsamlingens (WHA's) 74. samling indkaldte den 31. maj 2021 ved sin beslutning WHA74(16) til en ekstraordinær samling i Verdenssundhedsforsamlingen for at drøfte fordelene ved at udarbejde en konvention, en aftale eller et andet internationalt instrument om pandemiberedskab og -indsats i regi af Verdenssundhedsorganisationen (WHO) med henblik på at fastlægge en mellemstatslig proces til at udarbejde og forhandle om en sådan konvention, en sådan aftale eller et sådant instrument.
                  
               
                     (2)
                  
                  
                     WHA's anden ekstraordinære samling besluttede den 1. december 2021 ved sin beslutning SSA2(5) at oprette et mellemstatsligt forhandlingsorgan, der er åbent for alle WHO-medlemsstater, associerede medlemmer og regionale organisationer for økonomisk integration med henblik på udarbejdelse og forhandling af en konvention, en aftale eller et andet internationalt instrument om pandemiforebyggelse, -beredskab og -indsats i WHO-regi til vedtagelse efter artikel 19 eller andre bestemmelser i WHO's statutter, som det mellemstatslige forhandlingsorgan måtte finde relevante.
                  
               
                     (3)
                  
                  
                     Den 20. januar 2022 meddelte WHO's generaldirektør de deltagende stater teksten til et forslag til ændring af det internationale sundhedsregulativ (2005), som Amerikas Forenede Stater havde fremsat i henhold til artikel 55, stk. 1, i det internationale sundhedsregulativ.
                  
               
                     (4)
                  
                  
                     På 150. samling i WHA's Eksekutivkomité, der fandt sted den 24.-29. januar 2022, blev det besluttet at opfordre WHO-medlemsstaterne og i relevant omfang regionale organisationer for økonomisk integration til at træffe alle passende foranstaltninger til at overveje eventuelle ændringer af det internationale sundhedsregulativ.
                  
               
                     (5)
                  
                  
                     Unionen bør for så vidt angår spørgsmål, der henhører under dens kompetence, sammen med sine medlemsstater for så vidt angår spørgsmål, der henhører under deres kompetence, deltage i forhandlingerne om en konvention, en aftale eller et andet internationalt instrument om pandemiforebyggelse, -beredskab og -indsats samt om supplerende ændringer af det internationale sundhedsregulativ i overensstemmelse med traktaten om Den Europæiske Union og traktaten om Den Europæiske Unions funktionsmåde (TEUF).
                  
               
                     (6)
                  
                  
                     Unionens indsats på området beskyttelse og forbedring af menneskers sundhed, herunder for så vidt angår bekæmpelse af større grænseoverskridende trusler mod sundheden samt overvågning, varsling og bekæmpelse af alvorlige grænseoverskridende sundhedstrusler, bør i overensstemmelse med artikel 6 og artikel 168, stk. 5, i TEUF støtte, samordne eller supplere medlemsstaternes indsats.
                  
               
                     (7)
                  
                  
                     Medlemsstaternes ansvar for udformningen af deres sundhedspolitik samt for organisation og levering af sundhedstjenesteydelser og behandling på sundhedsområdet, herunder forvaltningen af sundhedstjenesteydelser og behandling på sundhedsområdet samt fordelingen af de midler, der afsættes hertil, bør i overensstemmelse med artikel 168, stk. 7, i TEUF respekteres fuldt ud under hele forhandlingsprocessen.
                  
               
                     (8)
                  
                  
                     Denne afgørelse berører ikke kompetencefordelingen mellem Unionen og dens medlemsstater eller medlemsstaternes deltagelse i forhandlingerne i overensstemmelse med traktaterne.
                  
               
                     (9)
                  
                  
                     Kommissionen og medlemsstaterne bør i overensstemmelse med princippet om loyalt samarbejde arbejde tæt sammen under forhandlingsprocessen, herunder gennem regelmæssige kontakter med medlemsstaternes tekniske eksperter og repræsentanter i Genève.
                  
               
                     (10)
                  
                  
                     Med henblik herpå bør de praktiske ordninger, der skal gælde for forhandlingsprocessen, fastlægges hurtigst muligt, navnlig for at sikre effektivt samarbejde mellem Unionens forhandler og medlemsstaterne, uden at dette berører rollen for det særlige udvalg som omhandlet i artikel 218, stk. 4, i TEUF.
                  
               
                     (11)
                  
                  
                     Rådet bør efter behov og afhængigt af forløbet af forhandlingerne revidere og videreudvikle de forhandlingsdirektiver, der er fastsat i addendummet til denne afgørelse.
                  
               
                     (12)
                  
                  
                     Forhandlingerne vil finde sted inden for rammerne af WHO —
                  
               VEDTAGET DENNE AFGØRELSE:
         
            Artikel 1
            
               1.   Kommissionen bemyndiges herved på Unionens vegne for så vidt angår spørgsmål, der henhører under Unionens kompetence i henhold til traktaterne, til at forhandle en international aftale om pandemiforebyggelse, -beredskab og -indsats samt om supplerende ændringer af det internationale sundhedsregulativ inden for rammerne af henholdsvis WHA's beslutning SSA2(5) af 1. december 2021 og WHO's Eksekutivkomités beslutning EB150(3) af 26. januar 2022.
            
            
               2.   Forhandlingerne føres på grundlag af de forhandlingsdirektiver, der er fastsat i addendummet (1) til denne afgørelse. Disse direktiver revideres og videreudvikles efter behov afhængigt af forløbet af forhandlingerne.
            
         
         
            Artikel 2
            
               1.   Forhandlingerne føres i tæt samråd med Folkesundhedsgruppen, der hermed udpeges som det særlige udvalg som omhandlet i artikel 218, stk. 4, i TEUF.
            
            
               2.   Kommissionen aflægger regelmæssigt rapport til og hører regelmæssigt det særlige udvalg. Kommissionen aflægger efter anmodning fra Rådet rapport til Rådet om forhandlingsprocessen og resultaterne af forhandlingerne, herunder skriftligt.
            
         
         
            Artikel 3
            Denne afgørelse er rettet til Kommissionen.
         
         
            Udfærdiget i Bruxelles, den 3. marts 2022.
            
               
                  På Rådets vegne
               
               G. DARMANIN
               
                  Formand
               
            
         
         
            (1)  Jf. dokument ST 6133/22 ADD 1 på http://register.consilium.europa.eu.